Verohallinto	LAUSUNTO	
Esikunta- ja oikeusyksikkö	Dnro A16/000001/2011	
PL 325		
00052 VERO	14.6.2011	

		
		
Oikeusministeriö		

		

Hovi- ja hallinto-oikeusverkoston kehittäminen

Oikeusministeriö on pyytänyt Verohallinnon lausuntoa ”Toimikunnan mietinnöstä ”Hovi- ja hallinto-oikeusverkoston kehittäminen” (Oikeusministeriön mietintöjä ja lausuntoja 17/2011)
 
Toimikunnan ehdotukset

Suomessa on kuusi hovioikeutta ja kahdeksan alueellista hallinto-oikeutta. Sekä hovioikeudet että hallinto-oikeudet ovat hyvin erikokoisia niin käsiteltävien asioiden kuin henkilöstönkin määrällä mitattuna.

Toimikunta ehdottaa hovioikeusverkoston vähentämistä siten, että Itä-Suomen ja Kouvolan hovioikeudet yhdistetään uudeksi Itä-Suomen hovioikeudeksi, jonka toimipaikka sijoitetaan joko Kouvolaan tai Kuopioon. Toimikunnan tekemä vertailu puoltaa sijoittamispaikaksi Kouvolaa.

Toimikunta on pohtinut Rovaniemen hovioikeuden sijaintipaikkakuntaa, joka voisi olla joko Oulu tai Rovaniemi. Toimikunnan tekemä vertailu puoltaa tällä hetkellä hovioikeuden nykyisen sijaintipaikan säilyttämistä.

Toimikunta ehdottaa hovioikeuksien tuomiopiirien tarkastamista siten, että 
•	Kainuun käräjäoikeus siirretään Rovaniemen hovioikeuspiiriin
•	Pirkanmaan käräjäoikeus siirretään Vaasan hovioikeuspiiriin 
•	Satakunnan ja Hyvinkään käräjäoikeudet siirretään Turun hovioikeuspiiriin.

Toimikunta ehdottaa hallinto-oikeusverkoston kehittämistä siten, että Oulun ja Rovaniemen hallinto-oikeudet yhdistetään Pohjois-Suomen hallinto-oikeudeksi sekä Kouvolan ja Kuopion hallinto-oikeudet yhdistetään Itä-Suomen hallinto-oikeudeksi.

Toimikunta katsoo tekemänsä selvityksen perusteella, että Pohjois-Suomen hallinto-oikeuden sijoittamista koskevat näkökohdat painottuvat siten, että yhdistetty hallinto-oikeus olisi sijoitettava Ouluun. Itä-Suomen hallinto-oikeuden sijoittamista koskevat näkökohdat painottuvat Kuopion puolelle.   

Toimikunta ehdottaa Päijät-Hämeen maakunnan siirtämistä Kouvolan hallinto-oikeuden tuomiopiiristä Hämeenlinnan hallinto-oikeuden tuomiopiiriin.

Toimikunta ehdottaa lisäksi, että
•	todistelua hovioikeuksissa kehitetään siten, että tarve esittää toistamiseen todistelua ja järjestää pääkäsittelyjä vähenee;
•	selvitetään myös muita mahdollisuuksia keventää hovioikeusmenettelyä;
•	hovioikeuksia kehotetaan selvittämään missä määrin ja miten matkakäräjiä voidaan vähentää;
•	hovi- ja hallinto-oikeuksia kehotetaan selvittämään, miten työmenetelmiä ja eri henkilöstöryhmien välistä työnjakoa voidaan edelleen kehittää ja erityisesti hovioikeuksien osalta voidaanko esittelijän osallistumista pääkäsittelyyn vähentää; sekä
•	hallintolainkäytön tasotyöryhmän ja maaseutuelinkeinojen muutoksenhakutyöryhmän ehdotukset arvioidaan samanaikaisesti toimikunnan ehdotusten kanssa.

Verohallinnon lausunto

Verohallinto viittaa oikeusministeriölle 7.2.2011 antamaansa lausuntoon hallintolainkäytön tasotyöryhmän mietinnöstä ”Tehtävien jako hallintotuomioistuimien kesken”. Verohallinto on ehdottanut mallia, jossa koko maassa olisi vain yksi hallinto-oikeus, jonka tuomiopiirinä olisi koko maa. Tämä hallinto-oikeus voisi jakaantua alueelliseltakin kannalta tarkoituksenmukaisiksi katsottuihin jaostoihin. Malli takaisi sen käsiteltäväksi tulevien asioiden asiantuntevan ja yhdenmukaisen käsittelyn sekä estäisi sen nykyisin esiintyvän tilanteen, että eri hallinto-oikeudet ratkaisevat saman asiakysymyksen eri tavoin.

Mikäli Verohallinnon ehdottamaa mallia ei voi toteuttaa, Verohallinto toteaa, että se kannattaa työryhmän ehdotuksia. 

Veroasioissa on suullisia käsittelyjä varsin vähän, mutta Verohallintojen toimintojen kannalta Kuopio ja Oulu olisivat parhaat hallinto-oikeuksien sijaintipaikat. Verohallinnon aluejakoon sopii myös paremmin se, että Päijät-Häme siirretään Hämeenlinnan hallinto-oikeuden tuomiopiiriin.

Työryhmän mietinnössä on kohdassa 4.3.2. todettu, että hallinto-oikeuksissa tyypillistä osin ennakoimattomista asiamäärävaihteluista seuraa, että yksikkökokojen erojen tasaaminen ei välttämättä ole kaikissa tilanteissa riittävä ratkaisu. Asiamäärien tasaamiseksi tarvittaisiin rakenteellisten ratkaisujen lisäksi muita keinoja. Työryhmä toteaa, että ilmeisesti, ei olisi perustuslaillista estettä siihenkään, että tietyillä hallintolainkäytön järjestyksessä käsiteltävillä asiaryhmillä olisi erityislainsäädännön muutoksenhakusäännösten nojalla yhteinen tuomiopiiri. Sopiva asiaryhmä voisi olla esimerkiksi veroasiat, koska verohallinnon virka-alueena jo sinänsä on koko maa, eikä asioiden käsittelyä ole maantieteellisesti sidottu verovelvollisen kotipaikkaan. Lisäksi juuri veroasioissa verotuskäytännön yhtenäistämiseksi ja tuomioistuimessa mahdollisesti myöhemmin muuttuvien ratkaisujen kertaantumisen estämiseksi olisi tärkeää etsiä keinoja pitkien käsittelyaikojen välttämiseksi.

Verohallinto kannattaa sitä, että veroasioilla olisi yhteinen tuomiopiiri. Verohallinnon käsityksen mukaan on joka tapauksessa luotava järjestelmä, jolla johonkin hallinto-oikeuteen ruuhkautuvat asiat voidaan kohtuullisten käsittelyaikojen takaamiseksi tasata.

 		Pääjohtaja		Mirjami Laitinen

		Ylitarkastaja		Soili Sinisalo